送李大夫赴廣州
作者：錢起
朝代：唐

paragraphs: 一賢間氣生，麟趾鳳凰羽。
何意人之望，未爲王者輔。
出鎮忽推才，盛哉文且武。
南越寄維城，雄雄擁甲兵。
鼓門通幕府，天井入軍營。
厥俗多豪侈，古來難致禮。
唯君飲冰心，可酌貪泉水。
忠臣感聖君，徇義不邀勳。
龍鏡逃山魅，霜風破嶂雪。
征途凡幾轉，魏闕如在眼。
向郡海潮迎，指鄉關樹遠。
按節化甌閩，下車佳政新。
應令尉陀俗，還作上皇人。
支離交俊哲，弱冠至華髮。
昔許霄漢期，今嗟鵬鷃別。
圖南不可御，惆悵守薄暮。